《次韵唐人刘阮五首 其四 仙子洞中有怀刘阮》
明代·赵完璧

卧怜薄倖损霓裳，古洞生寒思正长。芳草不归春寂寞，斜阳凝望晚苍茫。

鹤飞沧海云初断，人远瑶台花自香。风树萧萧月炯炯，晤郎彷佛复羞郎。

作者简介：明山东胶州人，字全卿，号云壑，又号海壑。由贡生官至巩昌府通判。工诗，多触事起兴，吐属天然。有《海壑吟稿》。